	Návrh príspevku Slovenskej republiky na budovanie  obranných  a bezpečnostných kapacít Irackej republiky 

Bezpečnostná situácia v Irackej republike, a schopnosť irackej vlády vlastnými prostriedkami zabezpečiť mierové podmienky pre život svojho obyvateľstva, je považovaná za jednu z podstatných podmienok pre stabilizáciu v regióne a jedným z kľúčov k úspechu úsilia medzinárodného spoločenstva poraziť a eliminovať hrozbu terorizmu. S cieľom podpory irackých síl v boji proti teroristickým skupinám (najmä ISIS) pôsobí v Irackej republike Globálna koalícia proti ISIS a Organizácia Severoatlantickej zmluvy (ďalej len „NATO“), ktorých členom je aj Slovenská republika.  

Súčasťou širšej iniciatívy NATO zameriavajúcej sa na šírenie stability a boj proti terorizmu je aj cielená asistencia, výcvik a poradenstvo Irackej republike pri budovaní miestnych  obranných  a bezpečnostných kapacít. NATO pôsobí v Irackej republike od januára 2017 na základe žiadosti irackej vlády a následného rozhodnutia Varšavského samitu NATO z roku 2016 v rámci nebojovej aktivity NATO. Cieľom tejto aktivity je poskytovať poradenstvo a výcvik irackému vojenskému personálu. Na podporu aktivít NATO v Irackej republike zároveň pôsobí v Bagdade sedemčlenný tím, pričom výcvikovo-poradenské činnosti sú realizované tímami inštruktorov z jednotlivých členských krajín NATO. Tieto priamo zabezpečujú  realizáciu špecifického asistenčného balíka na budovanie obranných kapacít (Defence Capacity Building – DCB). Prvé výcvikovo-poradenské aktivity, najmä v oblasti boja proti nástražným výbušným systémom, ktorá je spolu s odmínovaním jednou z priorít, začali vo februári tohto roka. Odmínovanie je jednou z hlavných podmienok pre bezpečný návrat obyvateľstva do svojich domovov po ich oslobodení od kontroly ISIS. Z viac ako 4 miliónov obyvateľov, ktorí sa zbavili nadvlády ISIS sa iba 1,4 milióna mohlo bezpečne vrátiť do svojich domovov práve z dôvodu zamorenia územia výbušninami a nástražnými systémami. Iracká strana prejavuje tiež záujem o výcvik pri údržbe techniky sovietskeho pôvodu, ktorá je v jej vlastníctve.  

Vzhľadom na dôležitý prínos výcvikovej aktivity v Irackej republike sa na minisamite hláv štátov a vlád členských krajín NATO 25. mája 2017 v Bruseli očakáva deklarovanie ďalších príspevkov zo strany členských štátov NATO ako prejavu schopnosti čeliť významnej časti hrozby terorizmu v mieste jeho vzniku alebo inšpirácie. Vytvára to priestor pre deklarovanie príspevku Slovenskej republiky, ktorá sa v Irackej republike nijako priamo neangažuje. 
          V súlade s tým sa na budovanie obranných a bezpečnostných kapacít Irackej republiky na jej území navrhuje tento príspevok Slovenskej republiky:  
· mobilný výcvikový tím na výcvik odmínovania na plnenie úloh: 

 - vyškoliť operátorov irackých ozbrojených síl,

- vyškoliť inštruktorov irackých ozbrojených síl,

- vydať oprávnenia na používanie odmínovacieho kompletu BOŽENA 4;   

· mobilný výcvikový tím na školenie dielenských špecialistov údržby a opráv pozemnej techniky T-72 a BVP na plnenie úlohy:

· vykonať výcvik príslušníkov irackých ozbrojených síl na vykonávanie údržby a bežných vojskových opráv techniky sovietskej výroby T-72 a podvozkov BVP;

· výcvikový tím Vojenskej polície na plnenie úlohy:

· vykonať výcvik príslušníkov irackej federálnej a lokálnej polície;

· výcvikový tím síl pre špeciálne operácie na plnenie úlohy:

· vykonávať vojenskú asistenciu pri výcviku príslušníkov irackých špeciálnych síl v požadovaných zručnostiach do stupňa prápor;

· nevyhnutná podpora (prvok velenia, riadenia a zabezpečenia príspevku, podporný prvok – NSE);
a to v celkovom počte do 47 príslušníkov ozbrojených síl Slovenskej republiky.

         Nasadenie príspevku Slovenskej republiky sa navrhuje v 4. štvrťroku 2017 (odporúčaný termín november 2017). Celkový odhad nákladov na uvedený príspevok v prípade jednej rotácie je 5.759.200,- Euro a v prípade dvoch rotácií je 8.856.000,- Euro. Uvedený odhad nákladov môže byť navýšený v závislosti od rozhodnutia  o dlhšom pôsobení, resp. od výšky pobytových nákladov. Poskytnutie príspevku je podmienené zdrojovým krytím. Dosiahnutie plnej operačnej spôsobilosti pre techniku a materiál je závislé na opravách nepojazdnej techniky a materiálu, pričom dosiahnutie pripravenosti na plnenie úloh je možné najskôr 5 mesiacov od rozhodnutia. 
         Príspevok Slovenskej republiky možno deklarovať výhradne na plnenie úloh výcvikovej  a poradenskej podpory s cieľom cvičiť, poskytovať poradenstvo a asistovať pri budovaní obranných a bezpečnostných kapacít Irackej republiky. Príspevok sa nebude podieľať na plánovaní, príprave, organizácii a realizácii vojenských operácií v priestore nasadenia.



